**Fata de birău**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Fată de birău!

Fă pe dorul meu.”

„Ba, bădiţă, ba,

Nu te-oi asculta,

Că mă-i înşela

Şi nu mă-i lua.”

„Jur pe mândrul soare

Ce sfârşit nu are!

Că eu vreau să-mi fii

Mamă la copii.”

Fata-l asculta

Şi mi-l săruta;

Iar a doua zi,

Când ea se trezi,

Prinsă-a lăcrima

Ş-a se blestema.

Ea se tot bocea,

El îi tot zicea:

„Fată la birău

Şi de ţăran rău!

Ce plângi la pârău?

Rogi pe Dumnezeu

Ca să te iau eu?

Nu mai plânge, fa,

Că eu te-oi lua

De soţia mea

Când se va vedea

Ursul cu cercei

Umblând după miei,

Lupul cu cimpoi

Umblând după oi,

Vulpea cu mărgele

Culegând surcele,

Ş-un iepure şchiop

Într-un vârf de plop.”